Meddelelse i henhold til artikel 5 i Rådets forordning (EØF) nr. 3975/87(1) om sag COMP/A/38.477/D2

British Airways/SN Brussels Airlines

(2002/C 306/05)

(EØS-relevant tekst)

1. Ansøgningen fra British Airways (BA) og SN Brussels Airlines (SN)

Med deres brev af 25. juli 2002 anmeldte BA og SN en række samarbejdsaftaler til Kommissionen og ansøgte om negativattest i henhold til artikel 3, stk. 2, i forordning (EØF) nr. 3975/87 eller fritagelse efter samme forordnings artikel 5.

2. Aftalernes hovedindhold

Parterne vil i almindelighed samarbejde om prisfastsættelse, fartplankoordinering og kapacitet inden for deres respektive rutenet. Parterne mener, at dette samarbejde er særlig vigtigt på ruten London-Bruxelles, hvorigennem SN's passagerer får adgang til BA's rutenet fra London. Det samme gælder de regionale ruter mellem Det Forende Kongerige og Bruxelles, som giver passagererne adgang til SN's destinationer i Afrika.

Foruden en allianceaftale, der fungerer som rammeaftale for et generelt samarbejde mellem parterne, har de indgået følgende aftaler:

- en aftale om fælles rutenummer, der giver parterne lov til at benytte deres bogstavkode på visse flyvninger, der drives af den anden part. I første omgang får parterne fælles rutenummer på ruten London-Bruxelles, og de har i princippet aftalt at benytte fælles rutenummer på andre UK-Bruxellesruter. Parterne kan i fremtiden undersøge mulighederne for fælles rutenummer på andre ruter, ikke mindst til afsidesliggende destinationer

- en indtægtsfordelingsaftale, der opstiller den metode, hvorefter luftfartsselskaberne skal kompenseres for at transportere hinandens passagerer på flyvninger med fælles rutenummer.

Parterne er også i færd med at forhandle om en bonusordningsaftale, der giver parterne adgang til hinandens bonusordninger og lounger.

3. Parternes argumenter for ansøgningen

3.1. Ingen nævneværdig konkurrencebegrænsning

Parterne hævder, at allianceaftalen ikke i nævneværdig grad vil begrænse konkurrencen. Parternes rutenet og passagergrupper supplerer stort set hinanden, og på den vigtigste overlappende rute, London-Bruxelles, vil passagererne stadig kunne vælge mellem en række forskellige rejsemuligheder, herunder Eurostar. Alliancen vil snarere øge konkurrencen i Europa end udelukke den, da den sætter SN i stand til at konkurrere effektivt med rutenetalliancerne (f.eks. Skyteam og Star) og lavprisselskaberne.

3.2. Forbedring af luftfartstjenesterne og fremme af den økonomiske udvikling

Parterne hævder, at de i stort omfang har supplerende rutenet og kundegrupper.

I modsætning til BA flyver SN ikke til destinationer i Amerika og Asien: Dets eneste langdistanceruter er til destinationer i Afrika, og de fleste af dem har BA ikke kunnet beflyve selv. SN er et fuldt udbygget luftfartsselskab, der ikke indgår i nogen alliance. SN har brug for at kunne tilbyde sine passagerer adgang til et verdensomspændende langdistancerutenet, og det er BA i stand til at tilbyde, ikke mindst gennem sin hovedlufthavn i London-Heathrow. SN's kundeunderlag i Bruxelles vil også betyde en værdifuld tilgang til BA's rutenet og dermed forbedre dets effektivitet.

3.3. Forbrugerne får fordel af samarbejdsaftalen

Ifølge parterne vil alliancen gavne passagertransporten på følgende områder:

- Større udbud af destinationer og forbindelser: Ved at få adgang til BA's rutenet får SN's passagerer et større udvalg af rejsemuligheder til konkurrerende priser. De vil også kunne få billetter og oplysninger på BA's kontorer over hele verden. BA's passagerer vil få lettere adgang til SN's destinationer i Afrika, som BA ikke selv kan flyve på.

- Fælles rutenummer: Fælles rutenummer med BA på ruterne UK-Bruxelles vil sætte SN i stand til at give sine passagerer bedre service, når det gælder kvalitet, siddeplads, måltidsudvalg osv.

- Bedre fartplankoordinering: Alliancen indeholder de nødvendige finansielle tilskyndelser til at få BA og SN til at forbedre deres fartplaner på ruterne UK-Bruxelles og begrænse ventetiden på tilsluttende flyforbindelser fra Det Forenede Kongerige til destinationer inden for BA's rutenet og fra Bruxelles til SN's destinationer i Afrika.

- Fælles placering og skiltning: Parterne vil også koordinere gate-benyttelse og ground service for at tilbyde hurtige forbindelser i Bruxelles lufthavn og i London-Heathrow. Passagerer på flyvninger med fælles rutenummer vil få gavn af kortere transit- og tilslutningstid, mere effektiv indtjekning og bedre ground handling.

- Fordele af bonusordningerne: Parterne vil indføre ordninger, så SN- og BA-medlemmer kan opnå bonuspoint på hinandens flyvninger. De vil desuden undersøge mulighederne for at udveksle oplysninger om kundeprofiler, herunder pladspræference, passagerkategori og rejsehyppighed for at give passagererne bedre service.

- Bedre billettering: Parterne vil samarbejde for at indføre gensidig billetudstedelse til hinandens passagerer og integrere deres systemer. BA's agenturer vil derfor kunne levere hurtig og fuldstændig billetteringstjeneste til en passager, hvis billet er udstedt af SN (og vice versa). Passagerer, hvis billetter er underkastet begrænsninger, vil også mod betaling kunne ændre deres billet på et hvilket som helst BA- eller SN-salgssted.

- Fælles lounge-produkter: Hvor det er muligt, vil parterne indføre gensidig lounge-adgang.

3.4. Samarbejdsaftalen pålægger ikke parterne begrænsninger, som ikke er nødvendige for at opfylde aftalens målsætninger

Parterne hævder, at alliancen er nødvendig, for at SN kan tilbyde sine passagerer fordelene ved et verdensomspændende langdistancerutenet.

Parterne hævder, at de er nødt til at samarbejde om prisfastsættelse, fartplankoordinering og kapacitet på deres respektive rutenet for at kunne reagere dynamisk på markedets udfordringer og lade passagererne få det fulde udbytte af en bedre service på deres forenede rutenet.

Et fuldt udbygget samarbejde på ruten Bruxelles-London er afgørende for, at parterne kan tilbyde passagererne på indirekte flyvninger tilstrækkelige muligheder til attraktive priser og således sikre SN's passagerer adgang til BA's verdensomspændende rutenet. Samarbejdet på de regionale ruter UK-Bruxelles er lige så afgørende for, at de britiske passagerer kan få den bedst mulige adgang til SN's destinationer i Afrika og Europa.

3.5. Samarbejdsaftalen giver ikke parterne mulighed for at udelukke konkurrence om en væsentlig del af noget marked

Parterne mener ikke, at allianceaftalen udelukker konkurrence. På den vigtige rute London-Bruxelles vil passagererne stadig kunne vælge mellem en række forskellige rejsemuligheder, herunder Eurostar. Alliancen vil snarere øge konkurrencen i Europa end udelukke den, da den sætter SN i stand til at konkurrere effektivt med rutenetalliancerne (f.eks. Skyteam og Star) og lavprisselskaberne.

4. Konklusion

Kommissionen konstaterer i første omgang, at de pågældende aftaler omfattes af traktatens artikel 81, stk. 1, men har ikke taget stilling til, om artikel 81, stk. 3, finder anvendelse. I overensstemmelse med artikel 5 i forordning (EØF) nr. 3975/87 opfordrer Kommissionen interesserede parter til inden 30 dage efter denne meddelelses offentliggørelse at sende deres bemærkninger til samarbejdsaftalen mellem BA og SN til følgende adresse: Europa-Kommissionen Generaldirektoratet for Konkurrence

Afdeling D2 (Transport)

Kontor J-70 2/236 B - 1049 Bruxelles Fax (32-2) 296 98 12 E-Post: Christine.Tomboy@cec.eu.int

(1) EFT L 374 af 31.12.1987, s. 1.